આ પ્રકારે અથવા બીજી કોઈ પણ રીતે કન્યા પ્રાપ્ત કર્યા પછી તેનો આનંદ અને ઉત્સવ મનાવવામાં આવતો. શિવ મહાપુરાણમાં વીરિણીની કૂખે સતીનો જન્મ થતાં જ ચારેકોર ખુશાલીનું વાતાવરણ સર્જાયું હતું. ગીત અને વાજિંત્રોનો ઉત્સવ થયો હતો. દક્ષે વેદના તથા કુળના આચારવિધિ પ્રમાણે બ્રાહ્મણોને દાન દીધાં. બીજાઓને પણ ધન આપ્યું. સર્વત્ર ગીતો તથા નૃત્ય થઈ રહ્યાં. મંગળ વાજાં વાગવા લાગ્યાં. વિષ્ણુ અને અન્ય દેવોએ પોતાના અનુચરો તથા મુનિગણો સાથે આવીને વિધિ પ્રમાણે ઉત્સવ કર્યો. દેવોએ સતીને નમસ્કાર કર્યા. ઉત્તમ સ્તોત્રોથી તેમની સ્તુતિ કરી તથા આનંદિત થઈને જયજયકાર કર્યો.